–Selles on sätestatud, et aruandluskohustust kohaldatakse ainult juhul, kui ettevõtjad ületavad tulu piirmäära kahel järjestikusel aastal (komisjon ettepaneku kohaselt ühel aastal). Sümmeetriliselt lõpetataks aruandluskohustuse kohaldamine ainult juhul, kui tulud on kahel järjestikusel aastal olnud allpool piirmäära;

Ettepanekuga muudetakse raamatupidamisdirektiivi (direktiiv 2013/34/EL). Selle eesmärk on suurendada ettevõtja tulumaksu läbipaistvust ja avalikku kontrolli selle üle, kui suurt äriühingu tulumaksu maksavad liidus tegutsevad hargmaiste ettevõtete kontsernid (mis koosnevad nende põhiemaettevõtjast, tütarettevõtjatest ja filiaalidest) ja eraldiseisvad hargmaised ettevõtjad (edaspidi „hargmaised ettevõtjad“). See peaks edendama ettevõtete suuremat ühiskondlikku vastutust ja läbipaistvust, ning asjatundlikumat avalikku arutelu, samuti aitama taastada liidu kodanike usaldust liikmesriikide maksusüsteemide õigluse vastu.

Avaldatav teave, geograafiline koondamine

Lisaks teabele, mis tuli komisjoni ettepanekul aruandlusesse lisada, nõutakse poliitilises kokkuleppes täiendavat taustteavet, nagu kõrgeima tasandi emaettevõtja või eraldiseisva ettevõtja nimi, asjaomane majandusaasta, kasutatud vääring ning liidus ja maksualast koostööd mittetegevates jurisdiktsioonides asutatud ja kohaldamisalasse kuuluva kõrgeima tasandi emaettevõtja tütarettevõtjate loetelu, suurendades seega läbipaistvust.

Kõnealuse teabe geograafilise esituse osas jääb poliitiline kokkulepe sisuliselt sarnaseks komisjoni ettepanekuga, sealhulgas juhul, kui selles tuginetakse nõukogu koostatud maksualast koostööd mittetegevate jurisdiktsioonide loetelule (majandus- ja rahandusküsimuste nõukogu järelduste asjaomased lisad), mitte aga delegeeritud õigusaktiga koostatud loetelule, nagu pakutakse välja komisjoni ettepanekus.

Poliitilise kokkuleppega antakse ettevõtjatele õigus täita nõukogu direktiivis 2011/16/EL sätestatud aruandlusjuhiseid osaliselt, vähendades seega ettevõtjate jaoks nõuete täitmisega seotud kulusid.

Võttes arvesse emaettevõtjate kontrolli oma tütarettevõtjate ja filiaalide üle, pannakse poliitilise kokkuleppega ELis asuvatele suurtele tütarettevõtjatele või filiaalidele kohustus nõuda, et nende kolmandas riigis asuv kõrgeima tasandi emaettevõtja esitaks kogu teabe, mis on neile vajalik nende kohustuste täitmiseks, juhul kui emaettevõtja ei avalda juba niigi asjakohast aruandlust riikide lõikes. Kui emaettevõtja ei esita kogu nõutavat teavet, peaks ELis asuv tütarettevõtja või filiaal koostama, avaldama ja tegema kättesaadavaks tulumaksualast teavet käsitleva aruande, mis sisaldab kogu tema käsutuses olevat saadud või hangitud teavet, ning kinnituse selle kohta, et kõrgeima tasandi emaettevõtja või eraldiseisev ettevõtja ei ole vajalikku teavet kättesaadavaks teinud.

Ühtne vorm, elektrooniline aruandlus

Selleks et hõlbustada kõnealuse aruandluse digitaalset esitamist, kehtestatakse poliitilise kokkuleppega ühtne vorm ja masinloetavad vormingud, mis määratakse kindlaks hilisemas etapis rakendusaktidega.

Poliitilise kokkuleppega lubatakse liikmesriikidel võimaldada juurdepääs aruandlusele oma riikliku registri (riiklike registrite) veebisaidil (veebisaitidel) tingimusel, et see on tasuta kättesaadav kõigile liidus asuvatele kolmandatele isikutele, vabastades seega ettevõtjad kohustusest teha aruandlus kättesaadavaks oma veebisaidil.

Audiitorite roll

Poliitilises kokkuleppes täpsustatakse vannutatud audiitorite rolli, kes peaksid igal aastal teatama, kas ettevõtja on kohustatud avaldama tulumaksualast teavet käsitleva aruande, ja kui see on nii, siis kas kõnealune aruanne on avaldatud.

Rakendamine liikmesriikide poolt

Poliitilise kokkuleppega nähakse direktiivi rakendamiseks riiklikul tasandil ette maksimaalselt kaheksateist kuud pärast selle jõustumist, mis on veidi pikem tähtaeg kui komisjoni ettepanekus.

Läbivaatamisklausel

Lisaks komisjoni ettepanekule täpsustatakse poliitilises kokkuleppes mitmeid punkte, mille komisjon peab läbi vaatama ja mille kohta ta peab aru andma nelja aasta jooksul pärast direktiivis sätestatud ülevõtmiskuupäeva.

4.Kokkuvõte

Komisjon toetab institutsioonidevaheliste läbirääkimiste tulemusi ja võib seega nõukogus esimesel lugemisel võetud seisukohaga nõustuda.